Η ανακοίνωση καθορίζει τις βασικές προτεραιότητες για την εξασφάλιση της φυσικής και ψηφιακής ασφαλείας της Ευρωπαϊκής Ένωσης (ΕΕ) και των πολιτών της κατά την επόμενη πενταετία. Επικεντρώνεται σε προτεραιότητες και δράσεις όπου η ΕΕ μπορεί να προσφέρει προστιθέμενη αξία για τη στήριξη των χωρών της ΕΕ στην ενίσχυση της ασφάλειας όλων όσοι διαμένουν στην Ευρώπη. Η ασφάλεια είναι ένα θέμα που αφορά όλους τους τομείς της ζωής. Για τον λόγο αυτό, η ΕΕ έχει αποφασίσει να ακολουθήσει μια ολιστική προσέγγιση σχετικά με την ασφάλεια. Η παρούσα ανακοίνωση προβλέπει ένα γενικό πλαίσιο για τη στήριξη των εθνικών πολιτικών, προβλέποντας και αντιμετωπίζοντας εξελισσόμενες απειλές, είτε αυτές εντοπίζονται εντός ή εκτός διαδικτύου, είτε είναι ψηφιακές ή φυσικές, εσωτερικές ή εξωτερικές. Ο κανονισμός προβλέπει τέσσερις στρατηγικές προτεραιότητες σε επίπεδο ΕΕ. 1. Διασφάλιση ενός διαχρονικού περιβάλλοντος ασφαλείας για τα άτομα Οι υποδομές ζωτικής σημασίας* που χρησιμοποιούμε στην καθημερινή μας ζωή πρέπει να είναι ασφαλείς και ανθεκτικές, και οι τεχνολογίες στις οποίες στηριζόμαστε πρέπει να προστατεύονται από τις ολοένα και πιο εξελιγμένες κυβερνοεπιθέσεις, είτε αυτές προέρχονται από το εσωτερικό είτε από το εξωτερικό της ΕΕ. Οι κυριότερες δράσεις που πρόκειται να αναληφθούν περιλαμβάνουν: ενίσχυση της νομοθεσίας της ΕΕ όσον αφορά τις υποδομές ζωτικής σημασίας (οδηγία 2008/114/ΕΚ — βλέπε σύνοψη) και τα συστήματα δικτύου και πληροφοριών [οδηγία (EE) 2016/1148 — βλέπε σύνοψη]· αύξηση της επιχειρησιακής ανθεκτικότητας του χρηματοπιστωτικού τομέα· εκπόνηση στρατηγικής της ΕΕ για την κυβερνοασφάλεια και δημιουργία κοινής μονάδας κυβερνοχώρου της ΕΕ· ενίσχυση της συνεργασίας για την προστασία των δημόσιων χώρων, και ανταλλαγή βέλτιστων πρακτικών για την αντιμετώπιση της κακής χρήσης των δρόνων. 2. Αντιμετώπιση των εξελισσόμενων απειλών Η εν λόγω προτεραιότητα καλύπτει πτυχές όπως τα κυβερνοεγκλήματα (π.χ. κλοπή ταυτότητας ή επιχειρηματικών δεδομένων), το παράνομο περιεχόμενο στο διαδίκτυο (σεξουαλική κακοποίηση παιδιών ή υποκίνηση μίσους ή τρομοκρατικών ενεργειών) και τις υβριδικές απειλές (συνδυασμοί συμβατικών ή μη συμβατικών και στρατιωτικών ή μη στρατιωτικών δραστηριοτήτων). Η στρατηγική προτείνει μια σειρά ενεργειών, όπως διασφάλιση της εφαρμογής και της καταλληλότητας της νομοθεσίας για το έγκλημα στον κυβερνοχώρο, επανεξέταση του επιχειρησιακού πρωτοκόλλου της ΕΕ για την αντιμετώπιση υβριδικών απειλών και κατάρτιση μιας αποτελεσματικότερης στρατηγικής κατά της σεξουαλικής κακοποίησης παιδιών. 3. Προστασία των Ευρωπαίων από την τρομοκρατία και το οργανωμένο έγκλημα Η στρατηγική καταδεικνύει τον τρόπο που η τρομοκρατία και η ριζοσπαστικοποίηση στοιχίζουν ζωές και αποσταθεροποιούν την κοινωνία, καθώς και το γεγονός ότι το οργανωμένο έγκλημα προκαλεί οικονομικές απώλειες ύψους από 218 έως 282 δισ. ευρώ ετησίως. Οι δράσεις που πρόκειται να αναληφθούν περιλαμβάνουν: ανάπτυξη ενός προγράμματος για την καταπολέμηση της τρομοκρατίας και πιο ισχυρές πρωτοβουλίες κατά της ριζοσπαστικοποίησης· περισσότερη συνεργασία με χώρες εκτός ΕΕ και διεθνείς οργανισμούς· ατζέντα για την αντιμετώπιση του οργανωμένου εγκλήματος και σχέδιο δράσης κατά της λαθραίας διακίνησης μεταναστών· θεματολόγιο και σχέδιο δράσης για τα ναρκωτικά (2021-2025)· σχέδιο δράσης της ΕΕ κατά της διακίνησης πυροβόλων όπλων για την περίοδο 2020-2025· επανεξέταση της νομοθεσίας σχετικά με τη δέσμευση και δήμευση περιουσιακών στοιχείων [κανονισμός (ΕE) 2018/1805 — βλέπε σύνοψη], τις υπηρεσίες ανάκτησης περιουσιακών στοιχείων (απόφαση 2007/845/ΔΕΥ — βλέπε σύνοψη) και το περιβαλλοντικό έγκλημα (απόφαση 2008/99/ΕΚ — βλέπε σύνοψη). 4. Ανάπτυξη ισχυρού ευρωπαϊκού οικοσυστήματος ασφάλειας Συλλογική προτεραιότητα για τις κυβερνήσεις της ΕΕ, τις αρχές επιβολής του νόμου, τις επιχειρήσεις, τις ΜΚΟ και τα άτομα, αποτελεί η καταπολέμηση του εγκλήματος και η προώθηση της δικαιοσύνης μέσω της στενότερης συνεργασίας και της ανταλλαγής πληροφοριών. Αυτό σημαίνει ότι πρέπει να διασφαλιστεί ότι τα εξωτερικά σύνορα της ΕΕ είναι αρκετά ισχυρά ώστε να παρέχουν προστασία στους πολίτες και στον χώρο Σένγκεν στον οποίο επιτρέπονται τα ταξίδια χωρίς περιορισμούς. Επιπλέον, συνεπάγεται επένδυση στην έρευνα και στην καινοτομία στον τομέα της ασφάλειας, σε νέες τεχνολογίες και τεχνικές για την αντιμετώπιση και την πρόβλεψη απειλών, και σε δεξιότητες και ευαισθητοποίηση για την καλύτερη προετοιμασία των επιχειρήσεων, των διοικήσεων και των ατόμων. Οι δράσεις που θα μπορούσαν να αναληφθούν για την ανάπτυξη ισχυρότερου ευρωπαϊκού οικοσυστήματος ασφαλείας περιλαμβάνουν: πιθανό "κώδικα αστυνομικής συνεργασίας" και αστυνομικό συντονισμό της ΕΕ σε περιόδους κρίσης· ενίσχυση της εντολής της Ευρωπόλ· ενίσχυση της Eurojust για τη διασύνδεση των δικαστικών αρχών και των αρχών επιβολής του νόμου· αναθεώρηση της οδηγίας για τις εκ των προτέρων πληροφορίες για τους επιβάτες (οδηγία 2004/82/ΕΚ — βλέπε σύνοψη)· ενίσχυση της συνεργασίας μεταξύ της ΕΕ και της Ιντερπόλ. παρουσίασε, ταυτόχρονα με τη στρατηγική, τρεις συγκεκριμένες πρωτοβουλίες για την υλοποίηση των στόχων της: θα ενημερώνει τακτικά, σχετικά με την πρόοδο που σημειώθηκε, το Ευρωπαϊκό Κοινοβούλιο και το Συμβούλιο, τα οποία έχουν ήδη εγκρίνει τις προτεραιότητες της στρατηγικής, καθώς και τα ενδιαφερόμενα μέρη.